དེ་བཞིན་ང་རང་ཚོས་བོད་ཀྱི་ནང་ལ་བོད་ཀྱི་ཆོས་དང་རིག་གཞུང་གཙོ་བོར་གྱུར་པའི་བཟང་པོའི་ལྟ་སྤྱོད་ཉམས་ཆག་འགྲོ་གི་འདུག་ཅེས་ང་ཚོས་བཤད་ཀྱི་ཡོད་པ་རེད།སྤྱི་ཡོངས་ཀྱི་ཐོག་ནས་བཤད་པ་ཡིན་ན།ང་ཚོ་བཙན་བྱོལ་ལ་ཡོད་པ་འདི་དག་ཆོས་དང་རིག་གཞུང་ཐོག་ལ་གོ་སྐབས་ཏན་ཏན་མང་བ་དང༌།མཐུན་རྐྱེན་འཛོམས་པ་དང་ལེགས་པ་ཡོད་ཀྱང༌།ཞིབ་ཕྲའི་ཚད་བསྡུར་བྱས་ཏེ་དཔེར་ན་བོད་ཡིག་ལེགས་ཉེས་ལ་མཚོན་ན།བོད་ནང་འཚར་ལོངས་བྱེད་མཁན་གྱི་མི་སློབ་སྦྱོང་གི་གོ་སྐབས་མ་བྱུང་བའི་གྲས་མ་གཏོགས།གོ་སྐབས་བྱུང་བ་ཚོའི་བོད་ཡིག་གནས་ཚད་དང༌།ང་ཚོ་རིག་གནས་ཐོན་པར་བརྩིས་པའི་བོད་ཡིག་གི་གནས་ཚད་བསྡུར་བ་ཡིན་ན་འོ་དེ་ཡང་བསམ་བློ་གཏོང་དགོས་པ་ཞིག་འདུག